Lesufi moet pa staan ná onnie onregverdig afgedank isDie Pretoriase onderwyseres Anneke Smit (49) kan op 1 Augustus terugkeer skool toe. (Foto: Alexa Reinecke / Solidariteit) Die Demokratiese Alliansie meen die Gautengse LUR vir onderwys, Panyaza Lesufi, moet rekenskap gee ná ŉ onderwyseres aan die Hoërskool Montana in Pretoria-Noord onregverdig afgedank is. Maroela Media het vroeër berig Anneke Smit is valslik van rassisme beskuldig, geskors en in September verlede jaar onbillik afgedank. Dié saak is deur die vakbond Solidariteit namens Smit gewen. Daar is ook bevind dat sy skadevergoeding moet ontvang vir die tien maande wat sy nie kon werk nie. Die hele herrie is ontketen nadat ŉ gr. 11-leerder in 2019 aangevoer het dat Smit haar ŉ “police monkey” genoem het terwyl sy eintlik die woord polisiemannetjie in haar klas gebruik het. “Lesufi het Smit van rassisme beskuldig sonder enige bewyse teen haar, en haar gevolglike onregverdige afdanking dui daarop dat LUR Lesufi ŉ rassis is,” sê Khume Ramulifho, die DA se skadu-LUR oor onderwys in Gauteng. Die DA het die uitspraak ten gunste van Smit verwelkom. “Dit moet ŉ leerkurwe vir LUR Lesufi wees om nie onderwysers onregverdig te behandel en sy mag te misbruik sonder behoorlike bewyse nie.” Ramulifho sê Lesufi het nie net Smit se loopbaan verwoes nie, maar ook haar lewensbestaan en haar familie se sosiale en emosionele lewens. “Smit se afdanking was niks behalwe ŉ persoonlike aanval deur LUR Lesufi nie. Hy het haar aansoek om appèl aan te teken teen haar saak van die hand gewys, selfs al was daar geen stawende bewyse vir die beskuldigings teen haar nie. Hy neig om vals beskuldigings te versprei, net soos sy onlangse kommentaar oor die DA se siening oor die voorgestelde Bela-wetgewing.” Ramulifho voeg by die DA keur nie enige elemente van rassisme goed nie, maar glo dat niemand valslik beskuldig moet word sonder geldige bewyse nie. “Die DA sal steeds die vordering van dié saak monitor om seker te maak dat Smit weer aangestel en ten volle vergoed word vir die 10 maande wat sy onregverdig afgedank is.” Die DA sal ook voortgaan met sy stryd teen die Bela-wetgewing om seker te maak dat skoolbeheerliggame nie van hul mag gestroop word om te besluit oor skole se taal- en toelatingsbeleid nie.